জেনারেল রিলেটিভিটি হল গ্রাভিটির থিয়োরি। আর গ্রাভিটির চৌহদ্দি ব্রহ্মাণ্ড জুড়ে বিস্তৃত। বিশ্বে আর কোনও বল দূরদুরান্তে কাজ করে না। জেনারেল রিলেটিভিটি আবিষ্কারের পর তার ফর্মুলার দিকে তাকিয়ে আইনস্টাইনের মনে হয়েছিল তা অ-স্থির বিশ্বের (হয় প্রসারণ অথবা সঙ্কোচনশীল) ইঙ্গিত দিচ্ছে। এ দিকে তাঁর বিশ্বাস ছিল, ব্রহ্মাণ্ডে পরিবর্তন নেই। তা যে আছে, তেমন কোনও প্রমাণও ছিল না জেনারেল রিলেটিভিটি আবিষ্কারের সময়। অথচ বিশ্ব জুড়ে এত পদার্থ, সবাই এ ওকে গ্রাভিটি দিয়ে কাছে টানার ফলে ব্রহ্মাণ্ড সঙ্কুচিত হওয়ার কথা। সে প্রবণতা ঠেকিয়ে ব্রহ্মাণ্ডের আয়তন স্থির রাখা যায় কী ভাবে? অনেক ভেবে আইনস্টাইন পাল্টে ফেললেন জেনারেল রিলেটিভিটির ফর্মুলা। তাতে ঢোকালেন এমন একটা ফোর্স বা বল, যা কাজ করে গ্রাভিটির বিপরীতে। মানে, তা সব কিছু কাছে টানার বদলে দূরে ঠেলে দেয়। বিশ্ব জুড়ে গ্রাভিটি যখন ব্রহ্মাণ্ডকে সঙ্কুচিত করতে চায়, তখন সেই বল তাকে ফুলিয়ে বড় করে। নিট ফল ব্রহ্মাণ্ডের আয়তন স্থির। আইনস্টাইনের কল্পিত সেই বল স্পেস বা শূন্যস্থানের নিজস্ব গুণ।